A Cristos redentore

Subra sas roccas altas, tra sos mannos
ilighes d’Ortobene T’hana postu
guardianu, o Redentore nostru,
pro chi vigiles penas e affanos

E intendas sas santas pregarìas
de massaggios, pastores e de mammas
ninnadoras, alluttas che fiammas
in sas biddas desertas e chistias.

Dae Monte Gonare a Gennargentu,
dae Corrasi a Punta Caterina,
de Durgal’e de Bosa a sa marina,
si pesat dogn’ispiritu in turmentu

E invocat a Tie, chi sa manu
peses a beneigher custa zente
de Barbagia. E Tue, Onnipotente
liberador’e s’ispiritu umanu,

Appaghia sos coros, beneighe
dogn’amore, sos odios istuda,
de ogni tanca boscosa o costa nuda
rende Tue abbundante sa madrighe,

Pro chi sa terra fruttificadora
premiet dogn’umanu fatigare;
dae Ortobene a dogni sardu mare
s’ispargat s’aurora fiorida

De cudda santa die ’e bonidade
chi hamos in sas penas invocadu
e benzat cuddu tuo regn’amadu
pro sa zente de bona volontade.